Na osnovu člana 289 stav 1 Zakona o bezbjednosti saobraćaja na putevima ("Službeni list CG", br. 33/12 i 58/14), Ministarstvo unutrašnjih poslova donijelo je

**P R A V I L N I K**

**O REGISTRACIJI MOTORNIH I PRIKLJUČNIH VOZILA**

**I. OSNOVNA ODREDBA**

**Član 1**

Ovim pravilnikom propisuju se obrazac saobraćajne dozvole, oblik, izgled i bliži sadržaj registarskih tablica, registarska područja za vozila, način određivanja registarske oznake vozila i način postavljanja registarske tablice, kao i bliži način registracije motornih i priključnih vozila.

**II. OBRAZAC SAOBRAĆAJNE DOZVOLE**

**Član 2**

Obrazac saobraćajne dozvole pravougaonog je oblika, u vidu kartice, dimenzija 86 x 54 mm, izrađen od višeslojnog polikarbonata, u izvedenim tonovima pretežno plave boje.

Obrazac saobraćajne dozvole izrađen je u skladu sa standardima ISO/IEC 7810, za dimenzije i fizičke karakteristike i ISO/IEC 10373, za testiranje fizičkih karakteristika.

U polikarbonat ugrađeni su zaštitini elementi, propisani ovim pravilnikom.

**Član 3**

Obrazac saobraćajne dozvole, na prednjoj strani, sadrži: Grb Crne Gore, naziv "Crna Gora" , naziv "SAOBRAĆAJNA DOZVOLA ZA REGISTROVANO VOZILO", oznaku Crne Gore - MNE, kao i mjesta za: jednodimenzioni bar code koji sadrži broj registarske oznake vozila, registarsku oznaku vozila, datum prve registracije, datum registracije i datum prestanka važenja registracije, prezime i ime, odnosno naziv vlasnika ili korisnika lizinga, prebivalište ili boravište, odnosno sjedište vlasnika odnosno korisnika lizinga, marku, tip/model, vrstu vozila, broj saobraćajne dozvole i naziv organa koji je izdao.

**Član 4**

Obrazac saobraćajne dozvole, na poleđini, sadrži aplikaciju u obliku granica Crne Gore sa ucrtanim rijekama i mjesta za: naziv “SDV”, komercijalni opis vozila, broj šasije, dozvoljenu nosivost, masu praznog vozila, broj osovina, zapreminu/snagu motora, vrstu goriva, boju vozila, broj mjesta za sjedenje/stajanje i godinu proizvodnje vozila, kao i tekstualno opisan sadržaj numeričkih rubrika saobraćajne dozvole.

**Član 5**

Zaštitni elementi obrasca saobraćajne dozvole su:

1) mikroštampa - naziv "Crna Gora";

2) štampa u više izvedenih boja; i

3) UV štampa.

**Član 6**

Obrazac saobraćajne dozvole sastavni je dio ovog pravilnika (Prilog 1).

**III. OBLIK, IZGLED I SADRŽAJ REGISTARSKIH TABLICA**

**1. Opšti elementi**

**Član 7**

Registarske tablice za motorna i priključna vozila, osim registarske tablice za motocikl i teški tricikl su pravougaonog oblika.

Registarska tablica za motocikl i teški tricikl je kvadratnog oblika.

Dopunska registarska tablica za vozila diplomatskih i konzularnih predstavništava, misija stranih država i predstavništava međunarodnih organizacija u Crnoj Gori i njihovog osoblja je naljepnica elipsastog oblika.

**Član 8**

Na svim registarskim tablicama utisnut je, na rastojanju 2 mm od ivice tablice, obodni sloj širine 4 mm, čija je boja ista kao boja slovnih i brojčanih oznaka na registarskoj tablici.

**Član 9**

Oznaka MNE na registarskoj tablici je bijele boje, vodoravno postavljena na lijevoj strani registarske tablice u plavom polju, a Grb Crne Gore je u elipsi veličine 40 x 45 mm, na podlozi crvene boje.

Izgled registarskih tablica sa oznakom MNE i Grbom Crne Gore, dat je na slikama1, 2, 3 i 4.

**Član 10**

Oznaka registarskog područja na registarskoj tablici, odnosno oznaka ''V'' i ''P'' i slovne oznake ispisuju se latiničnim pismom, a brojčane oznake arapskim brojevima.

Lična oznaka vozila na registarskoj tablici sastoji se od slovnih i brojčanih oznaka.

Za slovnu oznaku iz stava 2 ovog člana koristi se 20 slova: A, B, C, D, E , F, G, H, J, K, L, M, N, P, R, S, T, U, V, Z.

Izuzetno od stava 3 ovog člana, za ličnu oznaku vozila po izboru vlasnika, koriste se i slova X, Y, W, I, O, Q ,Č, Ć, Š, Ž, Đ.

Oblik slova i brojeva za slovne i brojčane oznake na registarskim i probnim tablicama dat je na slici 5.

**Član 11**

Slovne i brojčane oznake na registarskim tablicama, osim za motocikl, moped, laki i teški tricikl i laki četvorocikl su dimenzija 77,0 x 45,0 x 10,0 mm.

Slovne i brojčane oznake na registarskoj tablici za motocikl i teški tricikl su dimenzija 60,0 x 30,0 x 6,0 mm, a za moped, laki tricikl i laki četvorocikl su dimenzija 35,0 x 20,0 x 5,0 mm.

Dubina utisnutih slova i brojeva na registarskoj tablici je najmanje 1,2 mm i najviše 2,00 mm.

Dimenzije slovnih i brojčanih oznaka na registarskim tablicama date su na slikama 6, 7 i 8.

**Član 12**

Registarske tablice su sljedećih dimenzija:

1) 520 x 112 mm, za motorno i priključno vozilo;

2) 340 x 204 mm, za motorno vozilo na čiji se zadnji dio zbog njegove konstrukcije, ne može pričvrstiti registarska tablica dimenzija 520 x 112 mm;

3) 340 x 204 mm, za traktor, radnu mašinu i motokultivator i priključno vozilo za traktor;

4) 180 x 180 mm, za motocikl i teški tricikl;

5) 150 x 112 mm, za moped, laki tricikl i laki četvorocikl.

Dopunska registarska tablica je dimenzija 190 x 130 mm.

Probne tablice su dimenzija:

1) 340 x 200 mm, za motorno i priključno vozilo;

2) 150 x 112 mm, za moped, laki tricikl i laki četvorocikl;

3) 180 x 180 mm, za motocikl i teški tricikl.

Za dimenzije registarskih tablica, u skladu sa međunarodnim sistemom mjera i tolerancije, dozvoljena su odstupanja slobodnih kota.

**Član 13**

Registarske tablice izrađene su od aluminijske trake debljine 1,00 mm, na kojoj je, na prednjoj strani, nalijepljena retroreflektujuća folija.

Kvalitet aluminijske trake i retroreflektujuće folije u skladu je sa standardima ISO 7591.

**Član 14**

U unutrašnjem sloju retroreflektujuće folije utisnuti su optički varijabilni zaštitni elementi u vidu pozitiva i negativa Grba Crne Gore veličine 13,00 x 15,00 mm. Rastojanje između zaštitnih elemenata dato je na slici 9.

Registarska tablica za motorno i priključno vozilo dimenzija 520 x 112 mm, pored zaštitnih elemenata iz stava 1 ovog člana, sadrži aplikaciju u obliku granica Crne Gore i serijski broj registarske tablice sastavljen od rednog sedmocifrenog broja koje proizvođač laserom gravira na prednjoj strani registarske tablice, ispod Grba Crne Gore iz člana 9 stav 1 ovog pravilnika (slika 9).

**2. Registarske tablice po vrstama**

*1) Registarska tablica za motorno vozilo*

**Član 15**

Registarska tablica za motorno vozilo, osim za motocikl, moped, laki i teški tricikl, laki četvorocikl, traktor, radnu mašinu i motokultivator je bijele boje, sadrži plavo polje sa oznakom MNE, oznaku registarskog područja, Grb Crne Gore i ličnu oznaku vozila. Slovne i brojčane oznake su crne boje (slika 10 i 10.1.).

Registarska tablica za motorno vozilo na čiji se zadnji dio, zbog njegove konstrukcije, ne može pričvrstiti registarska tablica dimenzija 520 x 112 mm, je bijele boje i sadrži u prvom redu plavo polje sa oznakom MNE, oznaku registarskog područja i Grb Crne Gore, a u drugom redu ličnu oznaku vozila. Slovne i brojčane oznake su crne boje (slika 11).

*2) Registarska tablica za motocikl i teški tricikl*

**Član 16**

Registarska tablica za motocikl i teški tricikl je bijele boje i sadrži u prvom redu plavo polje sa oznakom MNE, oznaku registarskog područja i Grb Crne Gore, a u drugom redu ličnu oznaku vozila. Slovne i brojčane oznake su crne boje (slika 12).

*3) Registarska tablica za moped, laki tricikl i laki četvorocikl*

**Član 17**

Registarska tablica za moped, laki tricikl i laki četvorocikl je bijele boje i sadrži u prvom redu plavo polje sa oznakom MNE, oznaku registarskog područja i Grb Crne Gore, a u drugom redu ličnu oznaku vozila. Slovne i brojčane oznake su crne boje (slika 13).

*4) Registarska tablica za motokultivator*

**Član 18**

Registarska tablica za motokultivator je zelene boje i sadrži u prvom redu plavo polje sa oznakom MNE, oznaku registarskog područja i Grb Crne Gore, a u drugom redu ličnu oznaku vozila. Slovne i brojčane oznake su bijele boje (slika 14).

*5) Registarska tablica za traktor i radnu mašinu*

**Član 19**

Registarska tablica za traktor je zelene boje i sadrži u prvom redu plavo polje sa oznakom MNE, oznaku registarskog područja i Grb Crne Gore, a u drugom redu ličnu oznaku vozila. Slovne i brojčane oznake su bijele boje (slika 15).

Registarska tablica za radnu mašinu, u pogledu oblika, boje, dimenzija i oznaka istovjetna je registarskoj tablici iz člana 15 stav 2 ovog pravilnika, s tim što lična oznaka vozila ima dvije slovne i dvije brojčane oznake. Slovne i brojčane oznake su crne boje (slika16).

*6) Registarska tablica za priključno vozilo*

**Član 20**

Registarska tablica za priključno vozilo, u pogledu oblika, boje, dimenzija i oznaka istovjetna je registarskoj tablici za motorno vozilo iz člana 15 ovog pravilnika, s tim što se slovne oznake lične oznake vozila nalaze poslije brojčanih oznaka (slika 17).

*7) Registarska tablica za priključno vozilo za traktor*

**Član 21**

Registarska tablica za priključno vozilo za traktor u pogledu oblika, boje, dimenzija i oznaka istovjetna je registarskoj tablici iz člana 19 stav 1 ovog pravilnika, s tim što se slovne oznake lične oznake vozila nalaze poslije brojčanih oznaka (slika 18).

*8) Registarska tablica za motorno i priključno vozilo diplomatskih i konzularnih predstavništava i misija stranih država i predstavništava međunarodnih organizacija u Crnoj Gori i njihovog osoblja*

**Član 22**

Registarska tablica za motorno i priključno vozilo diplomatskih i konzularnih predstavništava i misija stranih država i predstavništava međunarodnih organizacija u Crnoj Gori i njihovog osoblja je bijele boje i sadrži plavo polje sa oznakom MNE, brojčanu oznaku države iz koje je predstavništvo ili misija, slovnu oznaku djelatnosti predstavništva i misije i njihovog osoblja i ličnu oznaku vozila od tri brojčane oznake. Slovne i brojčane oznake su žute boje.

Slovne oznake djelatnosti diplomatskih i konzularnih predstavništava, misija stranih država i predstavništava međunarodnih organizacija u Crnoj Gori i njihovog osoblja, stranih trgovinskih, saobraćajnih, kulturnih i drugih predstavništava i stranih dopisništava na registarskim tablicama su sljedeće:

1) ''A'' – za vozilo u vlasništvu diplomatskog predstavništva, misije strane države i predstavništva međunarodne organizacije i njihovog osoblja koje ima diplomatski status (slika19);

2) ''C'' – za vozilo u vlasništvu konzularnog predstavništva i njihovog osoblja koje ima konzularni status (slika 20);

3) ''M'' – za vozilo čiji su vlasnici stranci zaposleni u predstavništvima međunarodnih organizacija (slika 21).

Dopunska registarska tablica za vozilo iz stava 2 tač. 1 i 2 ovog člana je bijele boje sa slovima žute boje, i to za vozilo:

1) koje koristi šef diplomatskog predstavništva ili misije, tablica sa slovima ''CMD'' (slika22);

2) koje koristi lice sa diplomatskim statusom, tablica sa slovima ''CD'' (slika 23);

3) u vlasništvu konzularnog predstavništva ili lica sa konzularnim statusom, tablica sa slovima ''CC'' (slika 24).

Registarska tablica za priključno vozilo diplomatskih i konzularnih predstavništava, misija stranih država i predstavništava međunarodnih organizacija i njihovog osoblja, u pogledu oblika, dimeznija i oznaka, istovjetna je registarskoj tablici za motorno vozilo, s tim što se brojčana oznaka države nalazi poslije lične oznake vozila.

Registarska tablica za motocikl i teški tricikl diplomatskih i konzularnih predstavništava, misija stranih država i predstavništava međunarodnih organizacija i njihovog osoblja sadrži u prvom redu plavo polje sa oznakom MNE, brojčanu oznaku države i slovnu oznaku djelatnosti, a u drugom redu ličnu oznaku vozila od tri broja (slika25).

**Član 23**

Registarska tablica za motorno vozilo stranih trgovinskih, saobraćajnih, kulturnih i drugih predstavništava i stranih dopisništava je bijele boje i sadrži plavo polje sa oznakom MNE, oznaku registarskog područja, brojčanu oznaku države iz koje je predstavništvo, oznaku ''P'' i ličnu oznaku vozila od tri broja. Slovne i brojčane oznake su crne boje (slika 26).

Registarska tablica za priključno vozilo stranih trgovinskih, saobraćajnih, kulturnih i drugih predstavništava i stranih dopisništava, u pogledu oblika, dimenzija i oznaka, istovjetna je registarskoj tablici za motorno vozilo, s tim što se brojčana oznaka države nalazi poslije lične oznake vozila (slika 27).

Registarska tablica za motocikl i teški tricikl stranih trgovinskih, saobraćajnih, kulturnih i drugih predstavništava i stranih dopisništava je bijele boje i sadrži u prvom redu plavo polje sa oznakom MNE, brojčanu oznaku države i oznaku ''P", a u drugom redu oznaku registarskog područja i ličnu oznaku vozila od tri broja. Slovne i brojčane oznake su crne boje (slika 28).

*9) Registarska tablica za motorno i priključno vozilo Vojske Crne Gore*

**Član 24**

Registarska tablica za motorno vozilo Vojske Crne Gore, osim za motocikl, moped, laki i teški tricikl, laki četvorocikl, traktor, radnu mašinu i motokultivator, istovjetna je registarskoj tablici iz člana 15 ovog pravilnika, s tim što umjesto oznake registarskog područja sadrži oznaku ''V'' i što su slovne i brojčane oznake zelene boje (slika 29).

Registarska tablica za priključno vozilo Vojske Crne Gore, u pogledu oblika, boje, dimenzija i oznaka, istovjetna je registarskoj tablici iz stava 1 ovog člana, s tim što se slovne oznake lične oznake vozila nalaze poslije brojčanih oznaka (slika 30).

Registarska tablica za motocikl i teški tricikl Vojske Crne Gore, istovjetna je registarskoj tablici iz člana 16 ovog pravilnika, s tim što umjesto oznake registarskog područja sadrži oznaku ''V'' i što su slovne i brojčane oznake zelene boje (slika31).

*10) Registarska tablica za privremeno registrovano motorno i priključno vozilo*

**Član 25**

Registarska tablica za privremeno registrovano motorno vozilo, osim za motocikl, moped, laki i teški tricikl, laki četvorocikl, traktor, radnu mašinu i motokultivator je bijele boje i sadrži plavo polje sa oznakom MNE, oznaku registarskog područja, Grb Crne Gore, oznaku »RP«, oznaku godine u kojoj važi registracija i ličnu oznaku od tri broja. Slovne i brojčane oznake su crne boje (slika 32).

Registarska tablica za privremeno registrovano priključno vozilo, u pogledu oblika, dimenzija i oznaka istovjetna je registarskoj tablici iz stava 1 ovog člana, s tim što se oznaka ''RP'' i godina u kojoj važi registracija nalaze poslije brojčane oznake (slika 33).

Registarska tablica za privremeno registrovani motocikl i teški tricikl je, u pogledu oblika, dimenzija i oznaka istovjetna registarskoj tablici iz člana 16 ovog pravilnika, s tim što se u drugom redu nalazi lična oznaka vozila od dvije brojčane oznake, oznaka ''RP'' i godina u kojoj važi registracija. Slovne i brojčane oznake su crne boje (slika 34).

*11) Registarska tablica za privremeno registrovano vozilo koje se odvozi iz Crne Gore*

**Član 26**

Registarska tablica za privremeno registrovano motorno vozilo koje se odvozi iz Crne Gore je bijele boje i sadrži u gornjem dijelu oznaku ''RPE'', a u donjem oznaku registarskog područja, Grb Crne Gore, oznaku ''RP'', godinu do kad važi registracija i lični broj vozila od tri brojčane oznake. Slovne i brojčane oznake su crne boje (slika 35).

Registarska tablica za privremeno registrovano priključno vozilo koje se odvozi iz Crne Gore, u pogledu oblika, dimenzija i oznaka istovjetna je registarskoj tablici iz stava 1 ovog člana, s tim što se oznaka ''RP'' i godina u kojoj važi registracija nalaze poslije lične oznake vozila (slika 36).

Registarska tablica za privremeno registrovani motocikl i teški tricikl koji se odvozi iz Crne Gore sadrži u prvom redu, oznaku ''RPE'', a ispod oznaku registarskog područja, Grb Crne Gore, u drugom redu ličnu oznaku vozila od dva broja, oznaku ''RP'' i godinu do kad važi registracija. Slovne i brojčane oznake su crne boje (slika 37).

Dimenzije slova registarskog područja, oznake ''RP'' i ''RPE'' i godine u kojoj važi registracija su 35 x 20 x 5 mm.

*12) Registarska tablica za motorno i priključno policijsko vozilo*

**Član 27**

Registarska tablica za motorno policijsko vozilo, osim za motocikl, moped, laki i teški tricikl, laki četvorocikl, traktor, radnu mašinu i motokultivator, istovjetna je registarskoj tablici iz člana 15 ovog pravilnika, s tim što umjesto oznake registarskog područja sadrži oznaku ''P''. Slovne i brojčane oznake su plave boje (slika 38).

Registarska tablica za priključno policijsko vozilo, u pogledu oblika, boje, dimenzija i oznaka, istovjetna je registarskoj tablici iz stava 1 ovog člana, s tim što se slovne oznake lične oznake vozila nalaze poslije brojčanih oznaka (slika 39).

Registarska tablica za policijski motocikl i teški tricikl istovjetna je registarskoj tablici iz člana 16 ovog pravilnika, s tim što umjesto oznake registarskog područja sadrži oznaku ''P''. Slovne i brojčane oznake su plave boje (slika 40).

*13) Registarska tablica za motorno i priključno vozilo koje ne ispunjava propisane uslove u pogledu dimenzija (dužina, širina, visina), odnosno čija je najveća dozvoljena masa veća od dozvoljene, odnosno čije osovinsko opterećenje sopstvene mase je veće od dozvoljenog opterećenja*

**Član 28**

Registarska tablica za motorno vozilo koje ne ispunjava propisane uslove u pogledu dimenzija (dužina, širina, visina), odnosno čija je najveća dozvoljena masa veća od dozvoljene, odnosno čije je osovinsko opterećenje sopstvene mase veće od dozvoljenog opterećenja je crvene boje i sadrži plavo polje sa oznakom MNE, oznaku registarskog područja, Grb Crne Gore i ličnu oznaku vozila. Slovne i brojčane oznake su bijele boje (slika 41).

Registarska tablica za priključno vozilo koje ne ispunjava propisane uslove u pogledu dimenzija (dužina, širina, visina), odnosno čija je najveća dozvoljena masa veća od dozvoljene, odnosno čije je osovinsko opterećenje sopstvene mase veće od dozvoljenog opterećenja istovjetna je registarskoj tablici iz stava 1 ovog člana, s tim što se slovne oznake lične oznake vozila nalaze poslije brojčanih oznaka (slika 42).

*14) Probna tablica*

**Član 29**

Probna tablica za motorno vozilo je samoljepljiva, reflektujuća i postavlja se sa unutrašnje strane vozila na prednjem i zadnjem vjetrobranskom staklu. Sadrži plavo polje sa oznakom MNE, u prvom redu naziv ''PROBA'', a ispod oznaku registarskog područja, Grb Crne Gore i ličnu oznaku vozila od dvije slovne i dvije brojčane oznake. Slovne i brojčane oznake su crne boje (slika 43).

Probna tablica za priključno vozilo je, u pogledu oblika, boje i dimenzija istovjetna probnoj tablici iz stava 1 ovog člana, s tim što se slovne oznake lične oznake vozila nalaze poslije brojčanih oznaka (slika 44).

Probne tablice za motocikl i teški tricikl, kao i za moped, laki tricikl i laki četvorocikl, po sadržini istovjetne su probnoj tablici iz stava 1 ovog člana, osim što se lična oznaka vozila nalazi u trećem redu (slika 45 i 46).

**Član 30**

Slike br. 1 do 46 sastavni su dio ovog pravilnika (Prilog 2).

**IV. REGISTARSKA PODRUČJA I OZNAKE**

**Član 31**

Registarska područja za vozila su: Andrijevica, Bar, Berane, Bijelo Polje, Budva, Gusinje**,** Danilovgrad, Žabljak, Kolašin, Kotor, Mojkovac, Nikšić, Petnjica, Plav, Plužine, Pljevlja, Podgorica, Rožaje, Tivat, Ulcinj, Herceg Novi, Cetinje i Šavnik.

**Član 32**

Oznake registarskih područja su: Andrijevica - AN, Bar - BR, Berane - BA, Bijelo Polje - BP, Budva - BD, Gusinje – GS, Danilovgrad - DG, Žabljak - ŽB, Kolašin - KL, Kotor - KO, Mojkovac - MK, Nikšić - NK, Petnjica – PT, Plav - PL, Plužine - PŽ, Pljevlja - PV, Podgorica - PG, Rožaje - RO, Tivat - TV, Ulcinj - UL, Herceg Novi - HN, Cetinje - CT i Šavnik - ŠN.

**V. NAČIN ODREĐIVANJA REGISTARSKE OZNAKE VOZILA I POSTAVLJANJA REGISTARSKIH TABLICA**

**Član 33**

Lična oznaka motornih i priključnih vozila na registarskim tablicama, osim za motocikl, teški tricikl, traktor, radnu mašinu, motokultivator, moped, laki tricikl, laki četvorocikl i priključno vozilo za traktor sastoje se od pet oznaka - dvije slovne i tri brojčane.

Lična oznaka vozila na registarskim tablicama za motocikl, teški tricikl, traktor, radnu mašinu, moped, laki tricikl i laki četvorocikl i priključno vozilo za traktor sastoji se od četiri oznake - dvije slovne i dvije brojčane.

Lična oznaka vozila na registarskim tablicama za motokultivator sastoji se od četiri brojčane oznake.

U kombinacijama iz st. 1 i 2 ovog člana, nije dozvoljena upotreba jednog pored drugog slova "I" i broja "1", slova "B" i broja "8", slova "G" i broja "6" i slova ''O'' i broja ''0''.

**Član 34**

Lična oznaka vozila po izboru vlasnika vozila na registarskoj tablici sastoji se za:

1) motocikl, teški tricikl, moped, laki tricikl i laki četvorocikl od četiri slova ili kombinacije slova i brojeva, od čega najmanje jedno slovo;

2) ostala vozila od pet slova ili kombinacije slova i brojeva, od čega najmanje jedno slovo.

Lična oznaka iz stava 1 ovog člana, ne može sadržati skraćenicu CG ili MN, koja se određuje za vozila u svojini Crne Gore.

Lična oznaka iz stava 1 ovog člana, određuje se ako kombinacija slova i brojeva nije iskorišćena u okviru istog registarskog područja i ne može sadržati skraćenice državnih organa, diplomatskih i konzularnih predstavništava, misija stranih država i predstavništava međunarodnih organizacija.

Vlasnik motornih i priključnih vozila ne može izabrati ličnu oznaku na registarskim tablicama za:

1) vozilo diplomatskih i konzularnih predstavništava, misija stranih država i predstavništava međunarodnih organizacija i njihovog osoblja;

2) vozilo stranih trgovinskih, saobraćajnih, kulturnih i drugih predstavništava i stranih dopisništava;

3) privremeno registrovano motorno i priključno vozilo;

4) motorno i priključno vozilo Vojske Crne Gore;

5) motorno i priključno policijsko vozilo;

6) motorno i priključno vozilo koje ne ispunjava propisane uslove u pogledu dimenzija (dužina, širina, visina), odnosno čija je najveća dozvoljena masa veća od dozvoljene, odnosno čija je sopstvena masa veća od dozvoljenih osovinskih opterećenja;

7) traktor i radnu mašinu;

8) motokultivator; i

9) priključno vozilo za traktor.

**Član 35**

Registarske tablice postavljaju se u horizontalnom položaju, i to na:

1) motocikl, teški tricikl, moped, laki tricikl i laki četvorocikl, priključno vozilo, priključno vozilo za traktor i motokultivator - na zadnji dio vozila;

2) ostala vozila - jedna na prednjoj i jedna na zadnjoj strani vozila.

Registarske tablice se postavljaju na način i na mjesto koje je za tu namjenu predvidio proizvođač vozila, da su dobro vidljive i da nijesu dodatno presvučene ili pokrivene.

**VI. NAČIN REGISTRACIJE**

**Član 36**

Obrazac zahtjeva za registraciju motornih i priključnih vozila sadrži naziv organa kojem se podnosi, broj i datum podnošenja; naziv: "ZAHTJEV za registraciju motornih i priključnih vozila”; mjesta za unos podataka o vlasniku ili korisniku vozila: prezime, ime/naziv vlasnika ili korisnika, jedinstveni matični broj lica/matični broj, prebivalište ili boravište/sjedište, adresu; podatke o vozilu: registarsku oznaku, marku, tip/model, vrstu, komercijalni opis vozila, broj šasije, dozvoljenju nosivost, masu praznog vozila, broj osovina, zapreminu/snagu motora, vrstu goriva, boju, broj mjesta za sjedenje/stajanje, godinu proizvodnje, broj motora; podatke iz potvrde o tehničkom pregledu – redovni, vanredni ili kontrolni: naziv stanice za tehnički pregled vozila, njeno sjedište, matični broj, napomenu, datum vršenja pregleda; tekst: "Ovlašćujem stanicu za tehnički pregled vozila da u moje ime preuzme saobraćajnu dozvolu i registarske tablice" i mjesto za potpis podnosioca zahtjeva, pečat i potpis ovlašćenog lica. Uz naznaku “NAPOMENE”, obrazac sadrži i tekst koji glasi: "Zahtjev se popunjava čitko štampanim slovima. Tačnost podataka potvrđuje podnosilac zahtjeva, potpisom".

**Član 37**

Identitet podnosioca zahtjeva za registraciju motornih i priključnih vozila utvrđuje se uvidom u ličnu ispravu sa fotografijom.

**Član 38**

Podnosilac zahtjeva za registraciju motornih i priključnih vozila, uz zahtjev prilaže dokaze o ispunjavanju uslova iz člana 270 Zakona o bezbjednosti saobraćaja na putevima.

**Član 39**

Obrazac potvrde o podnijetom zahtjevu za registraciju motornih i priključnih vozila sadrži naziv organa koji izdaje potvrdu, broj potvrde, mjesto i datum izdavanja potvrde; naziv: "POTVRDA O PRIJEMU ZAHTJEVA"; ime i prezime odnosno naziv podnosioca zahtjeva, kao i jedinstveni matični broj lica, odnosno matični broj; datum podnošenja zahtjeva za registraciju, datum kad će zahtjev biti riješen, tekst: “Za ovu potvrdu, u smislu člana 55 stav 2 Zakona o opštem upravnom postupku ("Službeni list RCG", broj 60/03 i "Službeni list CG", broj 32/11), taksa se ne plaća”, kao i tekst: "Na osnovu ove potvrde vozač može upravljati vozilom, ali ne duže od 30 dana od dana izdavanja" i potpis ovlašćenog lica.

**Član 40**

Saobraćajna dozvola ili druga odluka po zahtjevu, podnosiocu zahtjeva dostavlja se, po pravilu lično, ili punomoćniku, poštom ukoliko stranka zahtijeva ili preko stanice za tehnički pregled vozila koju je ovlastio.

**Član 41**

Obrazac zahtjeva za registraciju motornih i priključnih vozila i obrazac potvrde o podnijetom zahtjevu za registraciju motornih i priključnih vozila sastavni su dio ovog pravilnika (Prilog 3).

**VII. ZAVRŠNE ODREDBE**

**Član 42**

Danom stupanja na snagu ovog pravilnika prestaje da važi Pravilnik o registraciji motornih i priključnih vozila (“Službeni list CG”, broj 19/13).

**Član 43**

Ovaj pravilnik stupa na snagu osmog dana od dana objavljivanja u “Službenom listu Crne Gore“.

**Broj:01-011/15-10676/1**

**Podgorica,3. marta 2015. godine**

**MINISTAR,**

**mr Raško Konjević s.r.**